b'\n_START_ARTICLE_\nFrance Koren\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kmeta Janeza in gospodinje Terezije Koren rojene Ko\xc5\xa1i\xc4\x8dek. Ljudsko \xc5\xa1olo je obiskoval v rojstnem kraju. Gimnazijo je kon\xc4\x8dal v Ljubljani. Tu se je na pravni fakulteti vpisal na \xc5\xa1tudij prava. Leta 1943 je nekaj mesecev pre\xc5\xbeivel v tabori\xc5\xa1\xc4\x8du Gonars. Po kapitulaciji Kraljevine Italije se je vrnil domov, a kmalu od\xc5\xa1el na Gori\xc5\xa1ko in \xc5\xbeivel med Gorico in Tolminon, ter v letih 1944 in 1945 urejal Tolminski glas in glasilo slovenskih domobrancev Stra\xc5\xbee na So\xc4\x8di. Pred partizansko zasedbo Gorice se je za nekaj mesecev umaknil v notranjost Italije. Tu ga je globoko pretresla novica o vrnitvi in pobojh domobrancev v Sloveniji. Kasneje je v Rimu \xc5\xa1tudiral novinarstvo. Leta 1947 se je preselil v Madrid in \xc5\xa1tudiral na Fakulteti za politi\xc4\x8dne vede. Za diplomsko nalogo si je izbral razpravo o Trstu in Slovencih. V Madridu je s prijateljico, mlado \xc5\xa1pansko izobra\xc5\xbeenko Marisol de Castro, ki je pod njegovim mentorstvom \xc5\xa1tudirala slovensko knji\xc5\xbeevnost, nameraval prevesti in objaviti nekaj slovenskih literarnih del. Ko je zbolel, je Marisol sama prevedla in izdala knjigo ve\xc4\x8djega \xc5\xa1tevila slovenskih pesmi, uvodno tekst pa je prispeval Koren. Skupaj sta pripravila in objavila tudi dalj\xc5\xa1i spis o slovenski poeziji, sam pa je imel v Madridu ve\xc4\x8d predavanj o zgodovini, knji\xc5\xbeevnosti in politiki Slovencev. Leta 1950 je odpotoval v Pariz, da bi na Sorboni nostrificiral diplomo madridske fakultete. A dramati\xc4\x8dni medvojni in povojni dogodki ter \xc5\xbeivljenje begunca so v Parizu strli njegovo ob\xc4\x8dutljivo in dovzetno narav, tako da je 7 let pre\xc5\xbeivel v bolni\xc5\xa1nici za \xc5\xbeiv\xc4\x8dno bolne. Po posredovanju sestre se je leta 1958 vrnil v domovino. Tu ni mogel dobiti svoji izobrazbi ustrezne zaposlitve. Opravljal je razna fizi\xc4\x8dna dela, najve\xc4\x8d v lesni industriji. Umrl je na domu pri bratu za posledicami kapi.'